<classify> HALMASHAURI ya Wilaya ya Kisarawe imekusanya zaidi ya Sh milioni 915 kati ya lengo la Sh bilioni 1.3 iliyojiwekea kwa ajili ya kampeni ya Tokomeza Zero kwa mwanafunzi wa kidato cha nne na cha sita.Kati ya fedha hizo zilizokusanywa kwenye harambee iliyofanyika Jumamosi iliyopita jijini Dar es Salaam, zilizowekwa benki ni zaidi ya Sh milioni 80. Mkuu wa Wilaya Kisarawe, Joketi Mwegelo alisema hayo alipokuwa akizungumza na waandishi wa habari ofisini kwake. Alisema fedha hizo ni kwa ajili ya kujenga shule ya sekondari ya wasichana katika kata ya Kibuta wilayani Kisarawe.Jokate alisema wilayani Kisarawe kwa mwaka huu wana awamu mbili ya kwanza kuhamasisha wadau wachangie miundombinu na ya pili kuchanga kwa ajili ya madarasa ya mitihani ili kuwe na kambi kwa ajili ya kidato cha nne na cha sita. Alisema kwa kuwa mpango huo ni endelevu bado wanaendelea kupokea michango mbalimbali ya Tokomeza zero Kisarawe.Katika harambee iliyofanyika tumelenga kujenga shule ya bweni kwa watoto wa kike japo mpango uliopo hata watoto wa kiume watajengewa, alisema na kuongeza kuwa Kisarawe wanasheherekea siku ya wanawake katika kuwekeza kizazi cha wanawake shupavu kupitia elimu.Alisema mbali na fedha pia wamepokea madarasa sita yaliyokamilika mpaka samani na pia wamepokea mabweni mawili ambapo bweni moja linachukua wanafunzi 80, maktaba moja, maabara na vitu mbalimbali ikiwemo simenti. Naye Mkurugenzi wa Halmashauri ya Wilaya ya Kisarawe, Mussa Gama alisema ni jukumu lao kuhakikisha miundombinu ya elimu inakuwa katika hali bora.  <topic>: KITAIFA 